Падчас размовы з Анатолем Лявоненкам карэспандэнт “А” пацікавіўся, ці задавальняе сёлета перапрацоўшчыкаў якасць пастаўленага сельгасвытворцамі збожжа. Суразмоўца прызнаўся, што напачатку ў кіраўніцтва і спецыялістаў камбіната выклікала занепакоенасць тая абставіна, што з-за недахопу сонечных дзён і так званага ФАУ зерне харчовай пшаніцы ў пачатку жніва мела недастаткова клейкавіны. І не магло выкарыстоўвацца для выпуску макаронных вырабаў, вытворчасць якіх наладжана ў філіяле камбіната “Барымак”. Таму давялося звярнуцца да кіраўнікоў сельгасарганізацый з просьбай пачакаць некалькі дзён з уборкай пшаніцы, пераключыўшыся на жніво іншых культур. І праз тыдзень атрымалі зерне пшаніцы з утрыманнем клейкавіны не менш чым 25 працэнтаў, што адпавядае тэхнічным рэгламентам макароннай вытворчасці. Так што закупленай айчыннай пшаніцы хопіць для поўнай загрузкі макароннай фабрыкі на працягу года.